**Σχόλια Ιλιάδας ραψωδία Α 494-612**

**Θεματικό κέντρο : Σκηνές από τον Όλυμπο**

**Υποενότητες:**

1. **Δέηση της Θέτιδας στον Δία- Υπόσχεση του Δία ότι θα δικαιώσει τον Αχιλλέα (σσ494-532)**
2. **Η είσοδος του Δία στην αίθουσα του Θρόνου και η σύγκρουση Δία- Ήρας (σσ532-571)**
3. **Η συμφιλιωτική διαμεσολάβηση του Ήφαιστου (σσ572-595)**
4. **Το συμπόσιο των θεών (σσ596-612)**

στ. 501 κ.εξ.: συμπληρωματικά σχόλια: πρόκειται για μια τυπική σκηνή ικεσίας, της οποίας οι εικαστικές λεπτομέρειες τονίζονται από το λόγο του ποιητή. Αξίζει να παρατηρήσουμε ότι η θεά δεν αναφέρεται σε συγκεκριμένη βοήθεια που είχε προσφέρει κάποτε στον Δία (πρβ. επεισόδιο με τον Βριάρεω [στ. 397 κ.εξ.]- μόνο έναν υπαινιγμό διακρίνουμε στο λόγο της («αν κάποτε… σ’ έχω ωφελήσει», στ. 504-505), που είναι σύμφωνος εξάλλου με το τυπικό της προσευχής (πρβ. προσευχή Χρυσή). Στο σημείο αυτό μπορούμε να επισημάνουμε τη λεπτότητα, την ευγένεια και το σεβασμό της Θέτιδας προς τον Δία. Πρέπει επίσης να τονίσουμε τη θέση που έχουν στο λόγο της Θέτιδας η τιμή-δόξα (τίμησε στ. 506, τον ατίμασε στ. 507, να τον υπερδοξάσουν στ. 511) και η δικαιοσύνη (δικαίωσε στ. 509, να δικαιώσουν στ. 511).

στ. 517 συμπληρωματικά σχόλια: Μια πιθανή άρνηση του Δία δε θα ερμηνευθεί από τη Θέτιδα ως έλλειψη ευγνωμοσύνης εκ μέρους του, αλλά ως προσωπική ταπείνωση. Ίσως ο πληροφορημένος ακροατής του Ομήρου έφερνε στο μυαλό του τον παλιό μύθο σύμφωνα με τον οποίο η θαλασσινή θεά καταδικάστηκε να παντρευτεί θνητό, επειδή θα γεννούσε γιο ισχυρότερο από τον πατέρα του (βλ. Παράλληλο κείμενο). Μια πρώτη ταπείνωση λοιπόν για τη θεά ήταν ο γάμος της με θνητό- και σαν να μην έφτανε αυτό, ο θνητός γιος της θα πέθαινε νέος. Η άρνηση επομένως του Δία θα σήμαινε μια συνεχή υποβάθμιση της Θέτιδας. Ίσως έτσι εξηγείται η εύκολη υποχώρηση του πατέρα των θεών.

στ. 553 συμπληρωματικά σχόλια: το έντονα απαγορευτικό ύφος του Δία (στ. 550) προκαλεί το ξέσπασμα της Ήρας και έτσι η ένταση της σκηνής βαθμιαία ανεβαίνει. Το παράπονο των πρώτων λόγων της Ήρας γίνεται ανοιχτή κατηγορία εναντίον του Δία (στ. 553).

στ. 559-560 συμπληρωματικά σχόλια: ακούγεται η «βουλή» του Δία ως υποψία την οποία απεύχεται η Ήρα, που προστάτευε πάντα τους Αχαιούς και μισούσε θανάσιμα τους Τρώες, επιθυμώντας την ολοσχερή καταστροφή τους.

στ. 562-568 συμπληρωματικά σχόλια: οι φραστικές απειλές συμβάλλουν στη αυξητική πορεία της έντασης και σηματοδοτούν την όξυνση της σύγκρουσης. Οι απειλές του Δία που ακούγονται σ’ αυτήν και σε άλλες σκηνές του έπους απηχούν μάλλον τις συγκρούσεις μεταξύ των θεών σ’ ένα μακρινό παρελθόν, πολύ πριν ο Δίας επιβάλει την εξουσία του και επικρατήσει στον κόσμο τάξη και αρμονία.

στ. 571 συμπληρωματικά σχόλια: Η σκηνή στο παλάτι του Δία (συνέλευση των θεών, σύγκρουση Δία και Ήρας) παρουσιάζει κάποιες αντιστοιχίες με την αγορά των Αχαιών και τη σύγκρουση του Αχιλλέα με τον Αγαμέμνονα. Και οι δυο σκηνές πραγματοποιούνται έπειτα από μια ικεσία (Χρύση, Θέτιδας), κέντρο τους έχουν μια σύγκρουση (Αγαμέμνονα και Αχιλλέα, Δία και Ήρας), ο ανώτερος στην ιεραρχία επικρατεί (Αγαμέμνονας, Δίας), ο κατώτερος ιεραρχικά υποχωρεί (Αχιλλέας, Ήρα), έχουν ίδιο ύφος (εριστικό, βίαιο), κεντρικό θέμα τους είναι η τιμή, σε στιγμές κρίσης εκδηλώνεται συμφιλιωτική παρέμβαση (Νέστορας, Ήφαιστος), οι υπόλοιποι (στρατός, θεοί) παρακολουθούν βουβοί. Διαφορές: η παρέμβαση του Ήφαιστου είναι πιο αποτελεσματική από του Νέστορα, η υποχώρηση του Αχιλλέα είναι μικρή σε σύγκριση με την ολοκληρωτική παραίτηση της Ήρας.

στ. 573 συμπληρωματικά σχόλια:  Τη σοβαρότητα της συμφιλιωτικής παρέμβασης του Ήφαιστου διασπούν τα εξής: οι κωμικές εικόνες (στ. 580-581 και 588) των επιχειρημάτων του, οι έντονα κωμικές εικόνες του προσωπικού του παθήματος (στ. 591-594) και κυρίως η εικόνα του ως οινοχόου, ρόλος που ταίριαζε σε σύμβολα αρμονίας και ομορφιάς, όπως ο Γανυμήδης ή η Ήβη.

στ. 585 συμπληρωματικά σχόλια: να τονιστεί το κωμικό στοιχείο της σκηνής: ο χωλός θεός σε ρόλο οινοχόου!

στ. 591 συμπληρωματικά σχόλια: ο ποιητής προσαρμόζει μια γνωστή ιστορία στις ανάγκες της σκηνής. Σύμφωνα με την παράδοση, η Ήρα είχε πετάξει τον Ήφαιστο από τον Όλυμπο και όχι ο Δίας· αυτό έγινε, όταν γεννήθηκε ο δύσμορφος θεός (Σ 393 κ.εξ.).

στ. 604 του Φοίβου: η ραψωδία άρχισε με την εικόνα του Απόλλωνα ως θεού τιμωρού με φαρέτρα και βέλη. Εδώ έχουμε την εντελώς αντίθετη εικόνα του: είναι ο θεός της μουσικής, που συνοδεύει με την κιθάρα του το τραγούδι των Μουσών.

**Στοιχεία πολιτιστικά –ιδεολογικά**

501-502: Τυπική **σκηνή ικεσίας**. Ο ικέτης με το ένα χέρι άγγιζε το πηγούνι του προσώπου που ικέτευε ,ενώ με το άλλο αγκάλιαζε τα γόνατά του.

506-511 : Η θιγμένη τιμή του Αχιλλέα πρέπει να αποκατασταθεί έστω και με τρόπο που θα βλάψει πολλούς. Επίσης μία ζωή σύντομη έχει αξία αν συνοδεύεται από τιμή και αξιοπρέπεια

Ανθρωπομορφισμός των θεών:

* στ. 535-536: το μεγαλείο που αποδίδει η έκφραση δεν αποκαλύπτει μόνο το σεβασμό των άλλων θεών απέναντι στον Δία, αλλά και τονίζει την **αυστηρή ιεραρχική τάξη** που ίσχυε στον κόσμο των θεών, ανάλογη με αυτήν που ίσχυε στην ομηρική κοινωνία.
* στ. 595: οι Σίντιες ήταν κάτοικοι της Λήμνου, μάλλον θρακικής καταγωγής· ο Στράβωνας τους ταυτίζει με τους Σιντούς που κατοικούσαν στη Σιντική. Αυτοί περιέθαλψαν (στ. 594) τον Ήφαιστο, όταν έπεσε με την ψυχή στο στόμα (ετοιμοθάνατος, αν και θεός! — έντονη η αντίληψη του ανθρωπομορφισμού) στο νησί τους, που έκτοτε έγινε κέντρο λατρείας του θεού.
* στ. 602 -612:Ο κόσμος των θεών δεν κλονίζεται ιδιαίτερα από τις διαμάχες.Το χαρούμενο συμπόσιο με το οποίο κλείνει η σκηνή στον Όλυμπο μας δείχνει ότι η ζωή των θεών είναι ανέμελη, χωρίς βάσανα, και οι συγκρούσεις και οι μικροδιαφορές μεταξύ τους δε διαρκούν πολύ.

**Στοιχεία επικής τεχνικής**

**Προοικονομία**

σσ519-520 :Προετοιμασία της λογομαχίας Δία – Ήρας

σσ559-560 :Ο φόβος της Ήρας για αφανισμό των Αχαιών σύντομα θα βγει αληθινός

σσ564-565 :Ο Δίας παραδέχεται ότι θα αφανίσει τους Αχαιούς όπως του ζήτησε η Ήρα

**Επιβράδυνση** / **Ανάδρομη αφήγηση**

σσ591-595 : Ο Ήφαιστος διηγείται στους υπόλοιπους θεούς την περιπέτεια του λόγω του Δία

Η σκηνή της έριδας της Ήρας με τον Δία δεν επινοήθηκε από τον ποιητή μόνο και μόνο για να μας δώσει στοιχεία από τη ζωή και την οργάνωση-ιεραρχία της θεϊκής κοινότητας, αλλά συμβάλλει αποφασιστικά και στην πλοκή του μύθου: η ανυποχώρητη στάση του Δία και η υπογράμμιση της εξουσίας και της δύναμής του μας βεβαιώνουν ότι θα τηρήσει την υπόσχεσή του προς τη Θέτιδα και είμαστε έτοιμοι να δούμε πλέον πώς θα γίνει αυτό, ώστε να δικαιωθεί ο Αχιλλέας.

**Χαρακτηρισμός προσώπων**

**Θέτιδα :**Παρακαλά, αλλά και απαιτεί συγχρόνως τον Δία να δώσει στον Αχιλλέα την ικανοποίηση μιας τιμημένης ζωής. Περιμένει την απάντηση του Δία και φοβάται μην την ταπεινώσουν οι θεοί του Ολύμπου. Αποχωρεί φανερά ικανοποιημένη

**Δίας** : ανώτερος στην ιεραρχία των θεών, διστάζει ωστόσο να κάνει δεκτό το αίτημα της Θέτιδας. Τελικά υποχωρεί αναλογιζόμενος την υποχρέωση που έχει σε εκείνη. Αρχικα προσπαθεί να διατηρήσει την αυτοκυριαρχία του μπροστά στη ζηλόφθονη Ήρα .Οι επικρίσεις της Ήρας τον κάνουν να οργιστεί και να ξεστομίζει απειλές . Μετατρέπεται σε έναν πανίσχυρο ,υπερόπτη και αλαζονικό , πατέρα των αθανάτων.

**Ήρα**: Καχύποτη και ζηλόφθονη σύζυγος. Αρχικά διπλωμάτισσα και διακριτική, στη συνέχεια παρουσιάζεται οξύθυμη και εριστική . Όταν ξεσπά ο Δίας δείχνει φόβο και υποχωρητικότητα .Προσπαθεί να προστατέψει τους Αχαιούς , αν και γνωρίζει ότι η θέληση του Δία δεν αλλάζει. Βρίσκει παρηγοριά στα λόγια του Ήφαιστου

**Ήφαιστος:**Είναι ο συμφιλιωτής του Δία και της ήρας. Με το ύφος του, άλλοτε σοβαρό και άλλοτε κωμικό πετυχαίνει την αποκλιμάκωση της σύγκρουσης Δια- Ήρας και επαναφέρει την ηρεμία και τη γαλήνη στον κόσμο των θεών.